बांसवाड़ा। जिले के सबसे बड़े सरकारी एमजी अस्पताल में शवों काे सुरक्षित रखने के लिए करीब 2 लाख कीमत के डीप फ्रीजर की जरूरत काफी लंबे समय से बनी हुई है। इसके लिए अलग से कोई बजट नहीं मिलने से अब तक शवों को महज कमरे में खुला ही रखा जा रहा है। इससे गर्मियों के दिनों में शवों के खराब होने की आशंका बनी रहती है।
कई बार तेज गर्मी के चलते शव को बिगड़ने से बचाने के लिए बर्फ की सिल्लियां मंगानी पड़ती है। इसके लिए पहले दानदाताओं की ओर से पेशकश भी रखी गई थी, लेकिन अस्पताल की जटिल कानूनी प्रक्रिया के चलते ऐसा संभव नहीं हो सका। अस्पताल प्रशासन को अब भी दानदाताओं का इंतजार है। ऐसे में अगर अस्पताल को दानदाताओं से एक डीप फ्रीजर की व्यवस्था हो जाए तो हर साल करीब 50 शवों को सुरक्षित रखने में मदद मिल सकती है।
अग्रवाल समाज सेवा समिति ने दिया डीप फ्रीजर
शवों को कुछ समय तक सुरक्षित रखने के लिए अग्रवाल समाज सेवा समिति की ओर से शहर के मिशन अस्पताल में एक डीप फ्रीजर भेंट किया गया है। जिससे अब तक 40 से ज्यादा बार शवों को सुरक्षित रखने के लिए इस्तेमाल किया जा चुका है। अस्पताल प्रभारी डॉ. तबरेज सज्जाद ने बताया कि डीप फ्रीजर का इस्तेमाल हर जरूरतमंद के लिए है। कई बार इसकी मांग पर इसे जरूरतमंद परिजनों को दिया जाता है, जो बाद में इसे लौटा देते हैं। डीप फ्रीजर से काफी समय तक शवों को सुरक्षित रखने में मदद मिली है।
^मैंसुबह 10 से शाम 7 बजे तक अस्पताल में ही सेवा देने के लिए बैठा रहता हूं। डीप फ्रीजर के अलावा किसी भी वांछित उपकरण को सेवाभाव से देने के इच्छुक मुझे कभी भी इस समय में मिल सकते हैं। पूर्व में पीएमओ के साथ क्या रहा, इसकी मुझे जानकारी नहीं है। दानदाताओं को पूरा सहयोग मिलेगा, इसका मैं भरोसा दिलाता हूं। डॉ.वीके जैन, पीएमओ, एमजी अस्पताल
सरकारी अस्पताल को हम सहयोग करने को तैयार, पर पुराने अनुभव खराब
शहर के प्रमुख उद्यमियों, अग्रवाल समाज के पदाधिकारियों और मार्बल माइंस ऑनर्स एसोसिएशन से जुड़े पदाधिकारियों ने कहा कि वे शहर के सरकारी अस्पताल के लिए जनहित में आवश्यक सहयोग करने को तैयार हैं, पर उनके पुराने अनुभव खराब रहे हैं, जिसके चलते उन्हें इधर से उधर फेरे लगाने पड़ जाते हैं। इससे सेवा की भावना से काम करने का उत्साह खत्म हो जाता है। हम चाहते है कि शहर की जनता को छोटी-छोटी तकलीफों के लिए बाहर की ओर मुंह नहीं ताकना पड़े। यहीं उन्हे आवश्यक सहायता और सुविधाएं मिले, हम हाथ बढ़ाने को तैयार हैं।
उद्योगपति केडीसिंह कहते हैं कि शहरवासियों के हित में अस्पताल प्रशासन को हम उद्यमी सहयोग करना चाहते हैं, लेकिन ऐसे काम में प्रक्रिया आसान करनी चाहिए। हमें नियमों में मत उलझाओ, सेवा की भावना से काम करने वालों को तरजीह दो। वरना, जनता परेशान होती रहेगी। अस्पताल को रैफरल मत बनाओ। यहां के लोगों को यहीं इलाज की सुविधाएं दो।
अग्रवाल समाज के अध्यक्ष विनोद अग्रवाल कहते हैं कि समाज ने लगभग एक लाख की कीमत का पोर्टेबल मोर्चरी बॉक्स मंगवाया था और स्थानीय एमजी अस्पताल प्रशासन को देना चाहा था, लेकिन उन्होंने उन्हें कोई तरजीह नहीं दी। इसे लेकर वे इधर से उधर घूमते रहे। उसे रखने की समस्या गई। मिशन अस्पताल में रखवाया तो उन्होंने बाकायदा प्राप्ति रसीद भी दी।
अग्रवाल समाज के वरिष्ठ उपाध्यक्ष बीडी गुप्ता बताते हैं कि पोर्टेबल मोर्चरी बॉक्स सरकारी अस्पताल को देने के लिए मैंने तत्कालीन पीएमओ डॉ. एलसी मईड़ा को 2 पत्र दिए। समाज की ओर से भेंट करने का लक्ष्य बताया तो वे हमें जगह तक निर्धारित नहीं करके बता सके कि कहां रखें। मोर्चरी में तो जगह भी नहीं है। हमसे डॉ. मईड़ा कहते रहे कि यहां रख दो-वहां रख दो। प्रॉपर रेस्पोंस ही नहीं मिलता।
मार्बल माइंस ऑनर्स एसोसिएशन के अध्यक्ष विशंभर अग्रवाल कहते हैं कि हमारे पुराने अनुभव खराब रहे हैं। अस्पताल प्रशासन उपकरणों का सदुपयोग करने को वचनबद्ध रहे तो हम उनके साथ हैं। हम तो हमारे द्वारा सेवा की भावना से दिए जाने वाले उपकरणों की मरम्मत करने को भी तैयार हैं। लेकिन उनका स्थान व्यवस्थित और निर्धारित हो।
शहर के मिशन अस्पताल में अग्रवाल सेवा समिति की ओर से भेंट किया गया डीफ फ्रीजर।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva